এখানে তিনি ঘুরিয়ে ফিরিয়ে যে ইঙ্গিতটি দিতে চেয়েছেন তা হলো এই: পিলখানা ঘটনার পেছনে ‘ভারত দায়ী’। বিএনপি-জামাতী-রাজাকার-আলবদরদের বহু ব্যবহারে জীর্ণ অনেক পুরনো একটি কায়দা এটি। এক্ষেত্রে (তাঁর উল্লেখ-কৃত) চোরাচালান প্রসঙ্গে একটি বিষয় আমাদের বোধহয় মনে রাখা দরকার। তা হলো, চোরাচালানীতে সবচাইতে বেশি ক্ষতিগ্রস্ত হয় রাষ্ট্র নিজে। কারণ, এর ফলে রাষ্ট্র বঞ্চিত হয় কোটি কোটি টাকার ট্যারিফ (tariff) থেকে। এই কথাটি বাংলাদেশের ক্ষেত্রে যেমন সত্য, ভারতের ক্ষেত্রেও তেমনি সত্য। কাজেই, সীমান্তে চোরাচালানকে নিষ্কণ্টক করতে গণতান্ত্রিক ভারত সরকারের এত বেশি উৎসাহী হওয়ার কোনো কারণ তো দেখি না। ভারী ভারী তত্ত্ব না আউড়েও শুধু কাণ্ডজ্ঞান দিয়েও যে কেউ এই ব্যাপারটি বুঝতে পারবেন। এক্ষেত্রে এমনটিও হতে পারে যে তিনি শুধু BSF কে দায়ী করতে চেয়েছেন (বিডিআর এর ডিএডি-দের সহযোগী দেখিয়ে), পুরো ভারত সরকারকে নয়। তারপরও প্রশ্ন থেকে যায়। ভিন্ন দেশের মাটিতে এসে বিএসএফ এতো বড় একটা কাণ্ড ঘটিয়ে ফেললো? আমাদের গোয়েন্দা সংস্থাগুলো কী করছিল তখন?